Twitter กำลังเผชิญปัญหา Account ปลอม
สิ่งที่เราอ่านผ่านโซเชียลมีเดียทุกวันนี้ เชื่อถือได้มากน้อยขนาดไหน ช่องโหว่ที่เกิดขึ้นนี้ได้กลับกลายเป็นที่หาผลประโยชน์แห่งใหม่ เหมือนอย่างเรื่องที่เกิดขึ้นกับ Twitter ในครั้งนี้  เรื่องนี้เป็นอย่างไร ลงทุนแมนจะเล่าให้ฟัง
11 ก.ค. 2561

Twitter กำลังเผชิญปัญหา Account ปลอม / โดย ลงทุนแมน
สิ่งที่เราอ่านผ่านโซเชียลมีเดียทุกวันนี้
เชื่อถือได้มากน้อยขนาดไหน
ช่องโหว่ที่เกิดขึ้นนี้ได้กลับกลายเป็นที่หาผลประโยชน์แห่งใหม่
เหมือนอย่างเรื่องที่เกิดขึ้นกับ Twitter ในครั้งนี้
เรื่องนี้เป็นอย่างไร ลงทุนแมนจะเล่าให้ฟัง
เมื่อเร็วๆ นี้ใครที่เป็นสาวกของ Twitter น่าจะต้องเคยเจอโพสต์เกี่ยวกับ Cryptocurrency ที่จะพยายามหลอกเอาเงินจากเรา ภายใต้ชื่อ Account ของคนดังที่เราติดตามอยู่
โดย Account เหล่านี้จะเป็นของปลอมและมีการตั้งชื่อที่คล้ายกับ Twitter หลักของคนดังต่างๆ
ปัญหาที่เกิดขึ้นในครั้งนี้ทำให้ Twitter ต้องดำเนินการลบ Account ปลอมออกจากระบบเป็นจำนวนมากถึง 70 ล้านบัญชี
70 ล้านบัญชีเยอะขนาดไหน? ถ้าเรามาลองดูยอดผู้ใช้ต่อเดือน (MAU) ของ Twitter
ปี 2016 อยู่ที่ 318 ล้านบัญชี
ปี 2017 อยู่ที่ 330 ล้านบัญชี
ล่าสุด เดือนเมษายนที่ผ่านมา อยู่ที่ 336 ล้านบัญชี
แสดงว่าใน 336 ล้านบัญชีนี้จะมียอดที่เกิดจากบัญชีปลอมอยู่จำนวนหนึ่ง
และในกรณีเลวร้ายที่สุดถ้า 70 ล้านบัญชีที่เกิดขึ้นถูกนับรวมอยู่ในนี้ แปลว่าบัญชีปลอมคิดเป็นจำนวน 20% ของจำนวนบัญชีทั้งหมดเลยทีเดียว
ซึ่งแปลได้ว่าที่ผ่านมา Twitter อาจจะไม่ได้มีการเติบโตขึ้นเลย แต่ตัวเลขที่เราเห็นเกิดจากบัญชีปลอม
พอเป็นแบบนี้ เลยส่งผลให้หุ้นของ Twitter เมื่อวันจันทร์ที่ผ่านมาปรับตัวลดลงถึง 5%
ซ้ำร้ายบัญชีปลอมเหล่านี้ก็ไม่ได้เกิดจากคนปกติสร้างหลายๆ บัญชี
แต่กลับเป็น Scambots ที่จะแฝงตัวมาตามการทวีตของคนดังต่างๆ
ซึ่งสร้างความรำคาญอย่างมากจน Elon Musk ซีอีโอของบริษัท Tesla ผู้ผลิตรถไฟฟ้าที่นิยมใช้ Twitter พูดคุยเรื่องต่างๆ ต้องทวีตว่า "เขาอยากจะรู้ว่าใครเป็นคนที่สร้าง Ethereum Scam Bots ตัวนี้"
หลังจากที่ Musk ได้ทวีตไปสักพัก
Vitalik Buterin ผู้ร่วมสร้าง Ethereum ซึ่งเป็นหนึ่งในสกุลเงินของ Cryptocurrency ได้ออกมาทวีตว่า
Ethereum Scam Bots ไม่ได้เกิดมาจากเขาและตัวเขาเองก็ต้องขอความช่วยเหลือจาก Jack Dorsey ซึ่งเป็นซีอีโอของบริษัท Twitter ในการแก้ปัญหาที่เกิดขึ้นเช่นกัน
แนวทางการแก้ปัญหาของ Twitter ก็คงจะเพียงการทยอยลบ Account ปลอมเหล่านี้ออกไป
ส่วนจะมีแนวทางแก้ไขอื่นๆ ในอนาคตอีกหรือไม่ เราคงจะต้องติดตามกันต่อไป
แล้วสงสัยกันรึเปล่าว่า ปัญหา Account ปลอมเกิดขึ้นกับโซเชียลมีเดียอื่นๆ รึเปล่า ?
แน่นอนว่าเรื่องเหล่านี้ได้เกิดขึ้นกับทุกโซเชียลมีเดีย อย่างไม่ต้องสงสัย
แต่บริษัทก็มีวิธีการรับมือที่แตกต่างกันออกไป
อย่างเฟซบุ๊กเอง ถ้าเรายังจำกันได้สมัยก่อนเราก็อาจจะเห็นโพสต์แปลกๆ จากบางคนที่ชักชวนไปซื้อสินค้า หรือร่วมลงทุน
แต่ตอนนี้โพสต์เหล่านี้ลดจำนวนลงไปบ้างแล้ว
เนื่องจาก เฟซบุ๊กได้มีการพัฒนา AI มาใช้ตรวจจับเรื่องเหล่านี้รวมถึงควบคุมการโฆษณาที่เข้มงวดขึ้นกว่าในอดีต
และในงาน F8 ซึ่งเป็นวันประชุมประจำปีของเฟซบุ๊กที่ผ่านมา มาร์ค ซักเคอร์เบิร์ก ก็ยังคงให้ความสำคัญเป็นพิเศษกับเรื่องนี้อยู่
เรื่องนี้เกี่ยวข้องกับจำนวนมาก ถ้าสิ่งที่นำเสนอไปไม่ถูกต้องจะทำให้คนเข้าใจผิดได้ในวงกว้าง
เหมือนอย่างที่เคยเกิดปัญหาว่า เฟซบุ๊กถูกใช้เป็นเครื่องมือในการเลือกตั้งของสหรัฐอเมริกาเมื่อเร็วๆ นี้
เรื่องนี้ทำให้คิดได้ว่า
ทุกวันนี้ในระยะเวลาหนึ่งวัน เราได้รับข้อมูลจากโซเชียลมีเดียหรือสื่อต่างๆ เป็นจำนวนมาก
แล้วเราคิดว่าข้อมูลเหล่านี้เชื่อถือได้มากน้อยขนาดไหน
ถ้าเราจะเชื่อ เชื่อเพราะอะไร? ก่อนจะเชื่ออะไรลองถามตัวเองดูหลายๆ ครั้ง
ไม่อย่างนั้นเราก็คงต้องตกเป็นเหยื่อของผู้ไม่หวังดีที่แฝงตัวอยู่ในสังคมที่ชื่อว่า โซเชียลมีเดียแห่งนี้..
----------------------
ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
[8260].